[{"text_idx": "#000001", "text": "Jo\u0303hvikas sisaldab marjadest ko\u0303ige rohkem mikrotoitaineid."}, {"text_idx": "#000002", "text": "Jo\u0303hvikas ehk rahvakeeli kuremari on marjadest vaieldamatult ko\u0303ige kasulikum. Kindlasti tasub seda rappa otsima minna ning talveks koju varuda. See va\u0308ike punane mari aitab vo\u0303idelda nakkushaiguste, su\u0308dame-veresoonkonnahaiguste ja isegi va\u0308higa. Aga nende imeliste omadustega jo\u0303hvika kasulikkus veel ei piirdu!"}, {"text_idx": "#000003", "text": "Tasub teada, et jo\u0303hvikates on marjadest enim mikrotoitaineid kalori kohta (ANDI skoor). Seevastu kaloreid on kuremarjas va\u0308he \u2013 100 grammi annab 46 kcal. Vahel peetakse jo\u0303hvikaid hapudeks ja ebameeldivateks, kuid su\u0308u\u0308akse lootuses peletada vitamiinipuudust."}, {"text_idx": "#000004", "text": "Arvatakse, et hapus marjas on rohkesti C-vitamiini. Jo\u0303hvikates on hulk vitamiine, na\u0308iteks K-vitamiini, mis aitab sa\u0308ilitada luukoe loomulikku tihedust ja tugevust, kuid C-vitamiini ei sisalda mari eriti palju."}, {"text_idx": "#000005", "text": "Jo\u0303hvikas sisaldab olulisi happeid ja on ko\u0303rge rauasisaldusega"}, {"text_idx": "#000006", "text": "Hapu maitse ei ole alati tingitud vitamiinisisaldusest. Hapusust annavad ka mitmesugused happed. Kuremarjades on ku\u0308llaltki palju sidrunhapet, aga ka oblik-, ellaag- ja bensoehapet. Viimane on eriti tugeva antibakteriaalse toimega, mis aitab marjal ha\u0308sti sa\u0308ilida. Jo\u0303hvikas leiduv bensoehape aitab ka lahtistada ro\u0308ga ja leevendada angiini."}, {"text_idx": "#000008", "text": "Mineraalainetest sisaldab jo\u0303hvikas olulisel ma\u0308a\u0308ral kaaliumit, fosforit, magneesiumit ja kaltsiumit, kuid jo\u0303hvika teeb eriti va\u0308a\u0308rtuslikuks selle ko\u0303rge raua- ja joodisisaldus. Rauavaeguse korral ning rasedatel, kelle rauatase vajab turgutamist, tasub kaaluda jo\u0303hvikate lisamist igapa\u0308evamenu\u0308u\u0308sse."}, {"text_idx": "#000009", "text": "To\u0303si, aneemia korral tuleb lisaks jo\u0303hvikatele ka mujalt abi otsida. Oluline on siinkohal ja\u0308lgida, et su\u0308u\u0308es jo\u0303hvikaid raua saamise eesma\u0308rgil, pole samal ajal soovitatav tarbida piimatooteid, kohvi ning teed, mis ei lase raual verre imenduda. Ka teraviljad vo\u0303ivad raua imendumist pidurdada."}, {"text_idx": "#000010", "text": "Jo\u0303hvikas kui looduslik antibiootikum \u2013 seljata po\u0303iepo\u0303letik ja nakkushaigused"}, {"text_idx": "#000012", "text": "Kuidas see toimib? Ta\u0308nu suurele antioksu\u0308dantide sisaldusele on jo\u0303hvikas justkui looduslik antibiootikum. Selle asemel, et baktereid ha\u0308vitada, nagu tehislikud antibiootikumid, takistavad jo\u0303hvika kasulikud u\u0308hendid bakteritel kinnituda kudede ja elundite (po\u0303is, magu, hambad, igemed) limaskestadele ehk uhuvad kahjulikud bakterid kehast va\u0308lja, ja\u0308ttes alles kasulikud."}, {"text_idx": "#000013", "text": "Jo\u0303hvikas on tugeva antibiootilise ja po\u0303letikuvastase toimega ta\u0308nu hapete ja antioksu\u0308dantide rohkusele."}, {"text_idx": "#000015", "text": "Just nendel po\u0303hjustel vo\u0303itleb jo\u0303hvikas edukalt po\u0303iepo\u0303letiku, aga ka nakkushaigustega, va\u0308hendades ku\u0308lmetuse ja gripi su\u0308mptomeid. Kuremarjad on kasutusel ka kopsutuberkuloosi, angiini ja bronhiidi ravis."}, {"text_idx": "#000016", "text": "\u201eJo\u0303hvika po\u0303letikuvastaseid toimeaineid seostatakse samuti va\u0308iksema va\u0308hiriskiga, parema ajutegevusega ja madalama kolesteroolitasemega,\u201d tutvustab Kerttu Siim-Wilcox supermarja la\u0308hemalt. \u201eTeadlased on leidnud, et jo\u0303hvikaekstrakt vo\u0303ib va\u0308hendada teatud tu\u0308u\u0308pi va\u0308hirakkude teket ja paljunemist (nende seas rinna-, ka\u0308a\u0308rsoole-, kopsu- ja eesna\u0308a\u0308rmeva\u0308hi).\u201d"}, {"text_idx": "#000017", "text": "Nimelt sisaldab jo\u0303hvikas ellaaghapet, millel on to\u0303hus po\u0303letikuvastane toime, mis aeglustab kasvajate arenemist. Uuringud na\u0308itavad, et ellaaghape suudab ha\u0308vitada va\u0308hirakke ja soodustab va\u0308hkto\u0303ve tekitatud ainete organismist va\u0308ljumist. Seda leidub teisteski marjades, nagu maasikad vo\u0303i vaarikad, aga ka granaato\u0303unas, Kreeka ja pekanipa\u0308hklites."}, {"text_idx": "#000018", "text": "Kolesterool ja su\u0308damehaigused u\u0308he hoobiga"}, {"text_idx": "#000019", "text": "Jo\u0303hvikad aitavad langetada u\u0308ldkolesterooli ja LDL- ehk halva kolesterooli taset, to\u0303stavad HDL- ehk hea kolesterooli taset ning ta\u0308nu suurele kiudainesisaldusele ennetavad ateroskleroosi ehk veresoonte lupjumist \u2013 need ko\u0303ik on su\u0308damehaiguste ennetamisel olulised tegurid."}, {"text_idx": "#000020", "text": "Su\u0308dame-veresoonkonnahaigustega suudab jo\u0303hvikas vo\u0303idelda marjas sisalduvate antioksu\u0308dantide ja po\u0303letikuvastaste fu\u0308totoitainete koosmo\u0303jul. Jo\u0303hvikaid seostatakse mitme su\u0308damehaiguste riski va\u0308hendava na\u0308itajaga, nagu alanenud verero\u0303hk ja madalam kolesteroolitase. See on oluline, sest ko\u0303rge verero\u0303hk on Eestis va\u0308ga sageli esinev haigus, mida po\u0303hjustavad nii geneetiline eelsoodumus kui ka ebatervislik eluviis."}, {"text_idx": "#000021", "text": "Keskmiselt po\u0303eb ko\u0303rget verero\u0303hku umbes 30% ta\u0308iskasvanutest, kellel on selle to\u0303ttu palju suurem su\u0308dame-veresoonkonnahaiguste risk, sh insuldi, infarkti jt. Jo\u0303hvikas koosto\u0308o\u0308s tervislike eluviisidega aitab verero\u0303hku langetada."}, {"text_idx": "#000022", "text": "Jo\u0303hvikatel on ko\u0303hulahtisuse vastane ning organismi toetav ja puhastav toime. See ta\u0308hendab, et jo\u0303hvikas aitab kehal toksiine eemaldada, leevendada veepeetust ja puhitusi. Va\u0308hendades halbu baktereid ja aidates kaasa heade bakterite kasvule, jo\u0303hvikas ainult ei leevenda ko\u0303hukinnisust, -lahtisust ning ko\u0303rge maohappe taset, vaid ka aitab kaasa toitainete imendumisele."}, {"text_idx": "#000023", "text": "Kuremarjades leiduvad kiudained (tselluloos ja pektiin) kiirendavad seedimist. Need toidavad soolestikus elavaid ha\u0308id baktereid ning tasakaalustavad su\u0308sivesikute ja rasvade imendumist peensooles. Seega aitab see va\u0308ike punane mari ka kaalu langetada, samal ajal tervist hoides ja turgutades. Tuleb aga arvestada, et kiudained on ainult tervetes marjades, mahlas neid enam ei ole."}, {"text_idx": "#000024", "text": "Jo\u0303hvikas mo\u0303jub positiivselt ka pa\u0308rmseene vohamise korral, sest marjad on va\u0308ga madala suhkrusisaldusega. \u201ePa\u0308rmseene paneb vohama liigne suhkur, seega na\u0308iteks banaani so\u0308o\u0308mine ravi jooksul pole hea mo\u0303te, aga kuremarjal on antiseptilised ja seenevastased omadused ning need sisaldavad palju antioksu\u0308dante, mis ko\u0303ik on sel juhul abiks,\u201d kommenteeris Siim-Wilcox. \u201eKuid eelistada tuleb tooreid marju, sest kuivatatud jo\u0303hvikatele lisatakse suhkrut, mis pa\u0308rmseene ravis nullivad kasuliku toime,\u201d lisas ta."}, {"text_idx": "#000025", "text": "Jo\u0303hvikad hapukapsaga toetavad seedimist kiudainete, probiootikumide ja antioksu\u0308dantidega."}, {"text_idx": "#000026", "text": "Kindlasti on hea teada, et jo\u0303hvikad ergutavad maomahla ja ko\u0303huna\u0308a\u0308rme no\u0303re eritust, olles seeto\u0303ttu head mao alahappesuse ning ko\u0303huna\u0308a\u0308rmepo\u0303letiku (pankreatiidi) esimese staadiumi korral."}, {"text_idx": "#000028", "text": "Jo\u0303hvikatest saab abi neerukivide puhul"}, {"text_idx": "#000029", "text": "Jo\u0303hvika mo\u0303ju neerukivide ennetamisel ja ravis on toitumisno\u0303ustaja Kerttu Siim-Wilcoxi hinnangul ha\u0308sti selgitatud teoses \u201eEncyclopedia of Natural Medicine\u201c (autorid Michael T. Murray ja Joseph Pizzorno). Teatmikus kajastatud uuringust selgub, et jo\u0303hvikamahl va\u0308hendas uriini PH-d ja tegi selle happelisemaks, suurendades oksaalhappe eritust ja kusihappe kontsentratsiooni. Seega aitavad jo\u0303hvikas sisalduvad happed ja\u0308a\u0308kaineid va\u0308ljutada ning need ei kuhju kehas ega moodusta neerukive."}, {"text_idx": "#000030", "text": "Teine uuring na\u0308itas, et jo\u0303hvikamahl va\u0308hendas kaltsiumi hulka uriinis 50% vo\u0303rra. Eriti oluline on see info neile, kellel esinevad neerukivid korduvalt, sest just kaltsiumi ko\u0303rge tase uriinis to\u0303stab kivide tekke riski."}, {"text_idx": "#000032", "text": "Jo\u0303hvikas leiduvad antioksu\u0308dandid (peamiselt resveratrool) koos antiseptiliste omaduste ja mo\u0303ningase C-vitamiini sisaldusega teevad jo\u0303hvika efektiivseks akne vastu. Jo\u0303hvikas leiduvad happed panevad aga naha sa\u0308rama ja aitavad rasusel ning ummistunud nahal pooridest vabaneda."}, {"text_idx": "#000033", "text": "Kuremarjadest vo\u0303ib na\u0308iteks akne raviks teha ise pleegitava toitemaski (vt retsepti ja\u0308rgmises lo\u0303igus), kuid pa\u0308rast tuleb nahk katta toitekreemiga. Kui tunned, et poorid on ummistumas, kanna nendesse kohtadesse na\u0308ol jo\u0303hvikamahla (vo\u0303i kasuta aknevastase maski retsepti) ning kuremarjas leiduvad happed aitavad poore taas avada, muutes na\u0308onaha siledaks."}, {"text_idx": "#000034", "text": "Sega jo\u0303hvikamahl (eelista va\u0308rskelt pressitud mahla vo\u0303i vo\u0303imalikult va\u0308hese suhkruga ta\u0308ismahla) riivitud apelsinikoorega ja lisa veidi mett.\nMa\u0308a\u0308ri segu u\u0308htlaselt na\u0308onahale ja ja\u0308ta sinna 30\u201340 minutiks, kuni see on kuivanud.\nSeeja\u0308rel pese na\u0308gu toasooja kraaniveega.\nKorda protseduuri kaks korda na\u0308dalas 2\u20133 na\u0308dala jooksul ja na\u0308ed, kuidas na\u0308onahk muutub u\u0308htlasemaks, tervemaks ning sa\u0308rvamaks."}, {"text_idx": "#000035", "text": "Juustelegi on jo\u0303hvikad kasulikud, sest vereringet parandav kuremari ergutab ka juuksekasvu, aitab ko\u0303o\u0303mast vabaneda, va\u0308hendab a\u0308rritust peanahal ja lisab juustele la\u0308iget. Ko\u0303o\u0303ma to\u0303rjuvad marja antiseptilised ja seenevastased omadused, mis ei lase sellel ebameeldival murel korduda ja C-vitamiin paneb juuksekarva taas sa\u0308rama."}, {"text_idx": "#000036", "text": "Kuidas ko\u0303o\u0303ma jo\u0303hvika toel eemale peletada? Kanna jo\u0303hvikamahl (eelista suhkruta toormahla) otse peanahale ja ja\u0308ta see 30 minutiks pa\u0308he. Seeja\u0308rel loputa juukseid tavalise kraaniveega. Vo\u0303id lisada ka mandlio\u0303li, et ta\u0308iustada jo\u0303hvikamahla toimet. Jo\u0303hvikate regulaarne kasutamine juukse- ja na\u0308ohoolduses toob imelisi tulemusi!"}, {"text_idx": "#000037", "text": "Kuidas jo\u0303hvikaid hankida ja kuidas neid sa\u0308ilitada?"}, {"text_idx": "#000038", "text": "Septembris valmivaid jo\u0303hvikaid saab korjata rabast aasta ringi. Su\u0308gisel marjad ku\u0308ll ku\u0308psevad, aga ko\u0303ik, mis marjulistest ja metsloomadest alles ja\u0308a\u0308b, elab lumikatte all talve u\u0308le. Vanarahva tarkus u\u0308tleb, et pa\u0308rast esimest o\u0308o\u0308ku\u0308lma on jo\u0303hvikate korjamiseks ko\u0303ige o\u0303igem aeg, sest siis on neis ko\u0303ige rohkem kasulikke aineid. Mida tumedamat va\u0308rvi on mari, seda kasulikum see on. Kevadel on marjad oluliselt magusamad ja va\u0308ga tumedad, aga neid leidub va\u0308hem ning need ei sa\u0308ili ha\u0308sti."}, {"text_idx": "#000039", "text": "Su\u0308gisel korjatud jo\u0303hvikaid on hea sa\u0308ilitada vees. Selleks tuleb valada puhastatud marjadele peale ku\u0308lm keedetud vesi. Nii sa\u0308ilivadki marjad jahedas ruumis kevadeni ja la\u0308hevad ja\u0308rjest magusamaks. Kui jo\u0303hvikad varutud, on ku\u0308lmarohi talvel omast ka\u0308est vo\u0303tta."}, {"text_idx": "#000040", "text": "Kuna jo\u0303hvikas sa\u0308ilib ha\u0308sti u\u0308letalve, siis saab seda kasutada pika aja jooksul jookides ja toitudes vo\u0303i pista niisama suhu. Su\u0308gavku\u0308lmutamine ei va\u0308henda jo\u0303hvikate toiteva\u0308a\u0308rtust. Ku\u0308lmutatud marju vo\u0303ib panna ilma eelneva sulatuseta na\u0308iteks keevasse vette vo\u0303i koogitaignasse, kuigi tasub teada, et kuumutamine va\u0308hendab antioksu\u0308dantide sisaldust."}, {"text_idx": "#000041", "text": "Jo\u0303hvikamarjadest saab karastava joogi, mis on muuseas ka verero\u0303hku alandava toimega ja mo\u0303jub eriti turgutavalt palavikust kurnatud haigele. Poest ostetud jo\u0303hvikamahla tarbides tuleb meeles pidada, et see sisaldab lisaks kasulikule ka hulganisti suhkrut, mis vo\u0303ib kasutegureid va\u0308hendada ning samuti puuduvad mahlas jo\u0303hvika kiudained. Ma\u0308rksa tervislikum on peita tooreid marju tasakaaluks magusa smuuti sisse vo\u0303i teha endale u\u0308ks va\u0308rskendav jo\u0303hvikavesi."}, {"text_idx": "#000042", "text": "Maitseainena kapsaste hapendamisel ja hapu noodina porgandi- vo\u0303i lehtsalatis on jo\u0303hvikas ta\u0308nuva\u0308a\u0308rt tegelane. Rusikareegel: peota\u0308is mahedalt kasvatatud marju iga pa\u0308ev hoiab tervise korras ja kaitseb organismi paljude haiguste eest. Kui ise metsa ei satu, siis on hea alternatiiv kasutada jo\u0303hvikaekstrakti, mis parandab samamoodi immuunfunktsiooni ja omab teisigi superkangelase ha\u0308id omadusi. Jo\u0303hvikavaru peaks mingil kujul alati kodus olemas olema."}, {"text_idx": "#000043", "text": "Helena vaatas eriti kriitilise pilguga oma toidulaua u\u0308le, kui oli beebiga koduseks ja\u0308a\u0308nud. Sellest sai alguse eetilise ja tervisliku toitumise teekond kogu pere jaoks. Lugedes huviga viimast toitumisalast kirjandust, on huvi toidu, tervise ja keskkonnahoiu vastu ja\u0308rjest kasvanud. Igapa\u0308evaselt toimetab ta vabakutselise sotsiaalmeedia turundaja ja sisuloojana ning ta\u0308iendab ennast kommunikatsioonialal magistrio\u0303ppes."}, {"text_idx": "#000044", "text": "Mustikad toetavad seedimist ja silmana\u0308gemist\nMaasikas annab noorusliku va\u0308limuse ja ta\u0308idab C-vitamiini vajaduse"}, {"text_idx": "#000045", "text": "Mustikad toetavad seedimist ja silmana\u0308gemist"}, {"text_idx": "#000046", "text": "Maasikas annab noorusliku va\u0308limuse ja ta\u0308idab C-vitamiini vajaduse"}, {"text_idx": "#000048", "text": "Next story Forellifilee ko\u0308o\u0308giviljade ja ko\u0303rvitsapu\u0308reega"}, {"text_idx": "#000052", "text": "Head rasvad ja kust neid saada\nKollageen hoiab naha sileda ja luud liikuvana"}, {"text_idx": "#000053", "text": "Head rasvad ja kust neid saada"}, {"text_idx": "#000055", "text": "Kiire hommikuso\u0308o\u0308k \u2013 Toorpuder marjade ja kohupiimaga"}]